13 Ka ntlha ya taelo ya ga Jesu e e mo go Mathaio 28:19, 20, re ka tlhomamisega gore nako nngwe tumelo ya ga Timotheo e ne ya mo tlhotlheletsa go etsa Jesu mme a kolobediwa. (Mathaio 3:15-17; Bahebera 10:5-9) Seno e ne e le tsela e Timotheo a neng a bontsha ka yone gore o ineela ka moya otlhe mo Modimong. Ka nako ya fa Timotheo a kolobediwa, o ne a nna modiredi. Go tloga ka nako eo go ya pele, botshelo jwa gagwe, nonofo ya gagwe le sengwe le sengwe fela se a neng a na naso, jaanong e ne e le sa Modimo. Seno e ne e le karolo ya konokono mo kobamelong ya gagwe, e le “tirelo e e boitshepo.” Le fa go ntse jalo, Timotheo o ne a se ka a kgotsofalela go nna le maemo ao fela. O ne a tswelela pele a gola semoyeng, a nna modiredi yo o godileng sentle wa Mokeresete. Timotheo o ne a kgona go nna jalo ka ntlha ya go tsalana thata le Bakeresete ba ba godileng sentle ba ba jaaka Paulo, go ithuta ga gagwe ka namana le ka ntlha ya bodiredi jwa gagwe jo a neng a bo tlhagafaletse.—1 Timotheo 4:14; 2 Timotheo 2:2; Bahebera 6:1.